ՏԵՂԵԿԱՆՔ-ՀԻՄՆԱՎՈՐՈՒՄ

«ՆՈՅՈՄԲԵՐՅԱՆ ՀԱՄԱՅՆՔՈՒՄ ՏԵՂԱԿԱՆ ՏՈՒՐՔԵՐԻ ԵՎ ՎՃԱՐՆԵՐԻ 2023 ԹՎԱԿԱՆԻ ԴՐՈՒՅՔԱՉԱՓԵՐԸ ՍԱՀՄԱՆԵԼՈՒ ՄԱՍԻՆ» ՆՈՅԵՄԲԵՐՅԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ

**1.Կարգավորման ենթակա ոլորտը**

<<Նոյեմբերյան համայնքում տեղական տուրքերի և վճարների 2023 թվականի դրույքաչափերը սահմանելու մասին>> Նոյեմբերյան համայնքի ավագանու որոշման նախագիծը կարգավորում է 19 բնակավայր ներառող խոշորացված Նոյեմբերյան համայնքում <<Տեղական տուրքերի և վճարների մասին>> օրենքով սահմանված տեղական տուրքի դրույքաչափի և ըստ գոտիականության կիրառված գործակիցներից բխող իրավհարաբերությունները:

**2. Առկա իրավիճակը**

<<ՀՀ վարչատարածքային բաժանման մասին>> օրենքում փոփոխություններ և լրացումներ կատարելու մասին 2021 թվականի սեպտեմբերի 24-ի ՀՕ-328-Ն օրենքի համաձայն Նոյեմբերյան համայնքը ներառում է քաղաքային և գյուղական նոր բնակավայրեր, որտեղ տեղական տուրքի և վճարների ներկայիս սահմանված դրույքաչափերը չեն բխում համաչափության տրամաբանությունից, իսկ կիրառված գործակիցները որոշ դեպքերում կիրառված են կրկնակի, իսկ որոշ դեպքերում ընդհանրապես կիրառված չեն:

Ստացվում է, որ գյուղական, այդ թվում՝ սահմանամերձ, և քաղաքային բնակավայրեր ներառող համայնքի մոտեցումը տեղական տուրքերի և վճարների դրույքաչափերի գանձման հարցում հստակ և միանշանակ չէ:

**3. Կարգավորման նպատակը**

<<Տեղական ինքնակառավարման մասին>> օրենքի 86-րդ հոդվածի համաձայն համայնքի բյուջեն ձևավորվում է համայնքների բյուջեներին օրենքով և այլ իրավական ակտերով ամրագրվող մուտքերից, այդ թվում՝ տեղական տուրքերից: /օրենքի նշված դրույթը ամրագրված է նաև «Հայաստանի Հանրապետության բյուջետային համակարգի մասին» ՀՀ օրենքի 28.1-րդ հոդվածում/:

<<Տեղական ինքնակառավարման մասին>> օրենքի 18-րդ հոդվածի 1-ին մասի 18-րդ կետի և «Տեղական տուրքերի և վճարների մասին» ՀՀ օրենքի 11-րդ հոդվածին համապատասխան` տեղական տուրքերի դրույքաչափերը համայնքի ղեկավարի ներկայացմամբ սահմանում է համայնքի ավագանին` համայնքի տարեկան բյուջեն հաստատելուց առաջ:

Ելնելով վերոգրյալից՝ համապատասխան դրույքաչափերը սահմանվել են կիրառելով <<Տեղական տուրքերի և վճարների մասին>> օրենքի 11-րդ հոդվածով ամրագրված տարբեր տուրքերի համար գոտիավորման սկզբունքը, ինչպես նաև Նոյեմբերյան համայնքում գանձումների համաչափության տրամաբանությունը:

**4. Ակնկալվող արդյունքը**

Թվով 19 բնակավայր (քաղաքային և գյուղական, այդ թվում՝ սահմանամերձ) ներառող ՀՀ Տավուշի մարզ Նոյեմբերյան համայնքում տեղական տուրքի և վճարների դրույքաչափերի հաստատում և գանձում՝ մեկ միասնական սկզբունքով, անհամաչափության բացառում, հստակության սահմանում, միատեսակ գործունեության համար տեղական տուրք վճարող շահառուների շրջանում տարաձայնությունների մաքսիմում բացառում:

**5.Ակտի նորմատիվ բնույթի հիմնավորում**

<<Տեղական տուրքերի և վճարների մասին>> օրենքի 1-ին հոդվածի համաձայն նշված օրենքը կարգավորում է ՀՀ-ում տեղական տուրքերի և վճարների հետ կապված հարաբերությունները, սահմանում է տեղական տուրքերի և վճարների հասկացությունները, տեղական տուրքեր և վճարներ վճարողների իրավունքները և պարտականությունները, տեղական տուրքերի և վճարների տեսակները, դրույքաչափերը կամ փոխհատուցման վճարները, գանձման, արտոնությունների կիրառման, ավել վճարված գումարների վերադարձման կարգն ու պայմանները:

Համաձայն նույն օրենքի 3-րդ հոդվածի՝ **տեղական տուրք**՝ տեղական ինքնակառավարման մարմինների սեփական լիազորությունների իրականացմամբ պայմանավորված՝ օրենքով սահմանված գործողությունների համար համայնքի բյուջե վճարվող` սույն օրենքի դրույթների հիման վրա ավագանու սահմանած պարտադիր գանձույթ է:

<<Տեղական տուրքերի և վճարների մասին>> օրենքը միևնույն ժամանակ սահմանում է, որ **տեղական տուրք և (կամ) վճար վճարողներն** այն անձինք են, ովքեր օգտվում են հիշյալ օրենքի 9-րդ հոդվածով նախատեսված գործողություններից (տեղական տուրքի տեսակները) և 10-րդ հոդվածով (տեղական վճարների տեսակները) նախատեսված համայնքի կողմից կամ համայնքի պատվերով մատուցվող ծառայություններից:

<<Նորմատիվ իրավական ակտերի մասին>> օրենքի 2-րդ հոդվածը սահմանում է, որ ն**որմատիվ իրավական ակտը`**  Հայաստանի Հանրապետության ժողովրդի, ինչպես նաև Սահմանադրությամբ նախատեսված մարմինների կամ պաշտոնատար անձանց ընդունած գրավոր իրավական ակտ է, որը պարունակում է վարքագծի պարտադիր կանոններ անորոշ թվով անձանց համար:

Այսպիսով, նշված նորմերի համալիր իրավավերլուծությամբ հաստատվում է, որ <<Նոյեմբերյան համայնքում տեղական տուրքերի և վճարների 2023 թվականի դրույքաչափերը սահմանելու մասին>> Նոյեմբերյան համայնքի ավագանու որոշման նախագիծը պարունակում է վարքագծի պարտադիր կանոններ անորոշ թվով անձանց համար, ուստի և կրում է նորմատիվ բնույթ:

<<Նոյեմբերյան համայնքում տեղական տուրքերի և վճարների 2023 թվականի դրույքաչափերը սահմանելու մասին>> Նոյեմբերյան համայնքի ավագանու որոշման նախագծի ընդունման առնչությամբ այլ իրավական ակտերի ընդունման անհրաժեշտություն չի առաջանում։

**ՆՈՅԵՄԲԵՐՅԱՆ ՀԱՄԱՅՆՔԻ ՂԵԿԱՎԱՐ ԱՐՍԵՆ ԱՂԱԲԱԲՅԱՆ**